பௌவா தேவி

பௌவாதேவி (Baua Devi) பீகாரில் உள்ள மதுபானி மாவட்டத்தின் ஜித்வார்பூர் கிராமத்தைச் சேர்ந்த மதுபானி ஓவியக் கலைஞர் ஆவார். மிதிலா ஓவியம் அல்லது மதுபானி என்பது இப்பகுதியில் தோன்றிய ஒரு பண்டைய நாட்டுப்புற கலை ஆகும். இது ஒரு வீட்டின் உள் அறைகளின் சுவர்களில் கண்டுபிடிக்கப்பட்ட சிக்கலான வடிவியல் மற்றும் நேரியல் வடிவங்களின் தொடராக அங்கீகரிக்கப்பட்டுள்ளது. பின்னர் அது கையால் செய்யப்பட்ட காகிதம் மற்றும் துணிகளுக்கு மாற்றப்பட்டது. பௌவா தேவி 1984 இல் தேசிய விருதையும், 2017 இல் பத்மசிறீ விருதையும் பெற்றவர்.

 வாழ்க்கை வரலாறு 
பௌவா தேவி, கிட்டத்தட்ட 60 ஆண்டுகளாக மதுபானி கலை வடிவத்தை பயிற்சி செய்து வருகிறார். 12 வயதில் திருமணம் செய்து கொண்ட இவர், ஓவியத்தைத் தொடர தனது மாமியாரால் ஊக்குவிக்கப்பட்டார். 1966 ஆம் ஆண்டில், ஜவுளி அமைச்சகத்தின் ஆலோசனைக் குழுவான அகில இந்திய கைவினைப் பொருட்கள் வாரியத்தின் அப்போதைய இயக்குநரான பூபுல் செயகர், மும்பைக் கலைஞர் பாஸ்கர் குல்கர்னியை கலை மற்றும் கலைஞர்களைக் கண்டுபிடிக்க மதுபானிக்கு அனுப்பினார். குல்கர்னியை சந்தித்தபோது பௌவா தேவி ஒரு இளைஞியாக இருந்தார். மேலும் பாரம்பரியமாக சுவர் ஓவியமாக பயிற்சி பெற்ற மதுபானி கலையை முறையாக காகிதத்திற்கு மாற்றிய கலைஞர்களின் குழுவில் இளையவர் ஆவார். பாஸ்கர் குல்கர்னி இவர்களின் படைப்புகளை அருங்காட்சியகங்களுக்கு எடுத்துச் சென்றார். பின்னர் பௌவா தேவியை தேசிய கைவினை அருங்காட்சியகம் வரவும் ஊக்குவித்தார். குல்கர்னியிடம் பணிபுரிந்தபோது ஒரு ஓவியத்திற்கு இவருக்கு ரூ.1.50 ஊதியமாக வழங்கப்பட்டது. இவரது படைப்புகள் எசுப்பானியா, பிரான்சு மற்றும் யப்பானில் உள்ள காட்சியகங்கள் மற்றும் அருங்காட்சியகங்களில் காட்சிப்படுத்தப்பட்டன. 2015 ஆம் ஆண்டில் ஹனோவர் நகரத் தந்தை இசுடீபன் ஸ்கோஸ்டாக் இந்தியா வந்தபோது இவரது ஓவியங்களில் ஒன்று இந்தியப் பிரதமர் நரேந்திர மோதியால் பரிசாக வழங்கப்பட்டது.

 பாணி 
கடந்த ஐந்து தசாப்தங்களாக, மதுபானி கலை முக்கியத்துவம் பெற்று வருகிறது. மேலும், பௌவா தேவியின் படைப்புகள் விமர்சன ரீதியான பாராட்டைப் பெற்றுள்ளன. 1989 ஆம் ஆண்டில் பிரான்சின் போம்பிடோ மையத்தில் நடந்த மாஜிசியன்ஸ் டி லா டெர்ரேயில் காட்சிப்படுத்திய இந்தியாவில் இருந்து வந்த ஒரே இந்தியப் பெண் கலைஞர் ஆவார். இவரது படைப்புகள் ஒரு சிறிய தாள் காகிதம் முதல் 20 அடி உயர சுவரோவியங்கள் வரை உள்ளன. இவரது ஓவியங்கள் கிருஷ்ணர் மற்றும் இராமன் மற்றும் சீதையின் புராணக் கதைகளைச் சொல்கின்றன. அதே நேரத்தில் சீதையின் கதையையும் வலியுறுத்துகின்றன. பௌவா தேவி தனது ஓவியங்களுக்கு கையால் செய்யப்பட்ட காகிதம் மற்றும் இயற்கை வண்ணங்களைப் பயன்படுத்துகிறார். முக்கியமாக கருப்பு, மஞ்சள், சிவப்பு மற்றும் வெள்ளை ஆகிய வண்ணங்களைப் பயன்படுத்துகிறார்.

 விருதுகள் 

 பத்மசிறீ, 2017
 தேசிய விருது, 1984 

 மேற்கோள்கள் 

பகுப்பு:பத்மசிறீ விருது பெற்ற கலைத் துறையினர்
பகுப்பு:இந்தியப் பெண் ஓவியர்கள்
பகுப்பு:வாழும் மக்கள்